Studente verwerp Nzimande se voorstelBlade Nzimande. Foto: Flickr/GovernmentZA Blade Nzimande, minister van hoër onderwys, het Dinsdag, die tweede dag ná gewelddadige studentebetogings landswyd, gesê ŉ ooreenkoms is bereik om die verhoging van studentegelde te beperk tot 6%. Daar was egter dadelik berigte dat studente dié voorstel verwerp het en daarop aandring dat hulle nie enige verhoging vir volgende jaar sal duld nie. Nzimande het tydens ŉ perskonferensie gesê aandeelhouers het ŉ ooreenkoms bereik dat studentegelde nie volgende jaar meer as die VPI-verwante verhoging van 6% sal styg nie. Hy het studente gemaan om die aanbod te aanvaar. “Ek doen ŉ dringende beroep op hulle om hierdie aanbod te aanvaar in die belang van die stelsel.” Wits, Rhodes en die Universiteit van Kaapstad het al vir twee dae lank alle klasse opgeskort. Nzimande het gesê dit is noodsaaklik dat hulle weer oopmaak en het bygevoeg pres. Jacob Zuma het ook die voorstel, wat uit die vergadering gekom het, verwelkom. “Die president het sy verligting uitgespreek dat daar moontlik lig aan die einde van die tonnel is,” het Nzimande bygevoeg. “Ons kan nie, as ŉ land, dit bekostig dat eksamens nie betyds geskryf word nie. Ons is reeds besorg oor die impak wat hierdie verlies op akademiese werk gaan beteken. Dit is ons versoek, dat die partye tot ŉ vergelyk sal kom.” Adam Habib, visekanselier van Wits, het tydens dieselfde perskonferensie gesê onderhandelinge moet met studente begin indien hulle nie met die voorgestelde verhogings tevrede is nie. Hy het gesê dit sal “verskriklik” wees indien lesings verder ontwrig word en studente nie eksamen kan aflê nie. Die Universiteit van Pretoria het intussen aangedui dat alle akademiese aktiwiteite en ondersteuningsdienste Woensdag opgeskort word, “om personeel en studente die geleentheid te bied vir ŉ konstruktiewe vergadering oor sleutelkwessies wat hoëronderwysinstellings tans beïnvloed”. Die spanning bly hoog by die Universiteit van Kaapstad. Betogers het buite die Rondebosch-polisiestasie saamgedrom en gewag dat 23 van hul eweknieë vrygelaat moet word nadat hulle die hoofweg in dié voorstad versper het. Hulle het daarmee gespog dat hulle die voorstad tot ŉ stilstand gedwing het. Lesings sal ook eers Maandag by die Universiteit van die Witwatersrand hervat. Wits het laat Dinsdagmiddag in ŉ verklaring bevestig daar was ŉ versoek vir ŉ “nasionale dag van solidariteit” wat op 21 Oktober moet plaasvind. “Om die veiligheid en sekuriteit van ons personeel en studente te verseker, het die uitvoerende bestuur besluit om alle universiteitsbedrywighede vir die res van die week op te skort. Dit sluit alle personeel – akademies, professioneel, ondersteunend en administratief – en studente in. Studente het landswyd begin betoog ná die “Fees must fall”-betoging wat verlede week by Wits begin het oor ŉ voorgestelde verhoging van 10.5% in studentegelde.